ทุกครั้งเวลามีเพศสัมพันธ์ เราจะป้องกันทุกครั้ง โดยให้ฝ่ายชายสวมถุงยางอนามัย บางครั้งอาจมีการผิดพลาดเราก็จะซื้อยาคุมฉุกเฉินมากิน เมื่อวันที่11 พฤศจิกายน เราได้มีเพศสัมพันธ์กับฝ่ายชาย จากที่ไม่ได้มีอะไรมา 7เดือน แต่หลังจากมี เราไม่รู้ว่ามันคืออะไร มันเป็นคล้ายๆ เมือก สีขาวๆค่ะ อยู่รอบถุงยาง พอไปทดสอบกับน้ำ ถุงยางไม่ได้รั่ว แต่เราก็คิดมากเหมือนเดิม เลยซื้อยาคุมฉุกเฉินมากิน เราเพิ่งนึกได้ว่า ตั้งแต่เรามีเพศสัมพันธ์มา เราหมดกับยาคุมฉุกเฉินมา ประมาณ5 กล่องได้อ่ะค่ะ เราก็จำไม่ค่อยได้ แต่กินไปเยอะนะ แต่ไม่บ่อย เราอยากรู้ว่า อนาคตอ่ะค่ะ ร่างกายเราจะเป็นยังไง ท้องนอกมดลูกหรอคะ หรือ มีลูกยาก และที่เรากินยาคุมฉุกเฉินไปวันที่11 พ.ย หลังจากมีเพศสัมพันธ์ แต่เราหมดประจำเดือนวันที่7 พ.ย แล้วค่ะ ประจำเดือนของเดือนธันวาคม มันจะมาไหมคะ เพราะเราชอบมีประจำเดือนมาต้นเดือนค่ะ และถ้าไม่มีคือท้องใช่มั้ยคะ คุณรบกวนตอบหน่อยนะคะ #ขอบคุณล่วงหน้าค่ะ
สวัสดีค่ะยาคุมฉุกเฉินคือยาคุมกำเนิดประเภทหนึ่งที่ประกอบไปด้วยฮอร์โมนเพศในระดับสูง ใช้กินหลังมีเพศสัมพันธ์ โดยจะให้ประสิทธิภาพได้เต็มที่ประมาณ 80-90% หากได้รับประทานภายใน 72 ชั่วโมงหลังมีเพศสัมพันธ์ และกินครบตามข้างฉลากกำหนด หลังการใช้ยาคุมฉุกเฉินนั้นอาจจะทำให้มีเลือดออกผิดปกติทางช่องคลอด ประจำเดือนมาคลาดเคลื่อน คลื่นไส้ อาเจียน ปวดท้องตามมาได้เป็นชนิดยาคุมที่ไม่ควรเลือกใช้บ่อยๆ เพราะมีประสิทธิภาพต่ำกว่ายาคุมแบบแผงรายเดือนตามปกติ และยังมีผลข้างเคียงที่เกิดขึ้นได้หลายอย่างดังกล่าวไป และการใช้หลายๆแผงต่อกันก็จะยิ่งลดประสิทธิภาพของยาจริงๆแล้วยังไม่มีรายงานทางการแพทย์ชัดเจนว่ายาคุมประเภทนี้มีผลต่อการสืบพันธุ์ในอนาคต หรือทำให้เป็นหมัน มีลูกยาก ท้องนอกมดลูกได้มากขึ้น แต่อย่างไรก็ตาม ยังไม่ได้มีการศึกษาในระยะยาวหลาย 10 ปี จึงบอกไม่ได้แน่ชัดถึงอันตรายที่อาจเกิดขึ้น จึงแนะนำการหลีกเลี่ยงการใช้ยาชนิดนี้บ่อยๆไปก่อนจะดีกว่า หากต้องการคุมกำเนิด ควรใช้ถุงยางอนามัย กินยาคุมแบบแผงรายเดือน ฉีดยาคุม หรือฝังยาคุมป้องกันไว้ก่อน การที่ประจำเดือนมาต้นเดือนนั้นไม่เป็นไร ขอให้แค่มาตามรอบเดือนของตนเอง ห่างประมาณ 22-35 วันก็ถือว่าเป็นปกติค่ะ แต่หากไม่มาเกิน 35 วันไปแล้ว อาจเกิดจากการตั้งครรภ์ได้ ควรซื้อชุดตรวจครรภ์มายืนยันอีกครั้ง